Ego Thomas, abbas monasterii Sancti Rigaudi, ordinis sancti Benedicti, ab hâc horâ in antea fidelis et obediens ero beato Petro, sanctæque Apostolicæ romanæ ecclesiæ et Domino nostro Domino Eugenio papæ IV, suisque successoribus canonicè intrantibus. Non ero in consilio, aut consensu vel facto, ut vitam perdant aut membrum, seu capiantur, aut in eos violenter manus quomodolibet ingerantur, seu injuriæ aliquæ inferantur quovis quæsito colore. Consilium verò quod mihi credituri sunt per se aut per nuntios seu litteras, ad eorum damnum nescienti nemini pandam. Papatum romanum et regalia sancti Petri adjutor eis ero ad retinendum et defendendum contrà omnem hominem, salvo meo ordine. Legatum sedis apostolicæ in eundo et redeundo honorificè trattabo et in suis necessitatibus adjuvabo. Jura, honores, privilegia et auctoritatem romanæ ecclesiæ, Domini nostri Papæ et successorum prædictorum conservare, defendere, augere et promovere curabo; nec ero in consilio vel facto, seu tractatu aliquibus contrà ipsum Dominum nostrum vel eamdem romanam ecclesiam, aliqua sinistra vel præjudicialia personarum juris, honoris, statûs et potestatis eorum machinantur, et si talia à quibuscumque procurari novero vel tractari, impediam hæc pro posse et quantò citiùs potero commodè significabo eidem Domino nostro, vel alteri per quem possit ad ejus notitiam pervenire. Regulas sanctorum patrum, decreta, conditiones, sententias, dispositiones, reservationes, provisiones et mandata apostolica totis viribus observabo, et faciam ab aliis observari. Hæreticos, scismaticos et rebelles prædicto Domino nostro ac eisdem successoribus pro posse persequar et impugnabo. Vocatus ad Synodum veniam, nisi præpeditus fuero canonica præpeditione. Apostolorum limina, romanâ curiâ existente citrà singulis annis, si verò ultrà montes singulis bienniis visitabo aut per me, aut per meum nuntium, nisi apostolicâ absolvar licentiâ. Possessiones verò ad monasterium meum pertinentes non vendam neque donabo, neque impignerabo, neque de novo infeudabo, vel aliquo modo alienabo, etiàm cum consensu conventûs monasterii, inconsulto romano Pontifice. Sic me Deus adjuvet et hæc sancta Dei Evangelia.